Πίτσα με γαύρο μαρινάτο, κρεμμύδι και θυμάρι
Μια απλή πίτσα που απογειώνεται με τη γλύκα του κρεμμυδιού και τη θαλασσινή νοστιμιά του μαρινάτου γαύρου και την αψάδα της καυτερής πιπεριάς!


1 κουτ. γλυκού ξηρή μαγιά, 1 κουτ. γλυκού ζάχαρη, 70 ml νερό χλιαρό, 260 γρ. αλεύρι για όλες τις χρήσεις, 1/2 κουτ. γλυκού αλάτι, 50 ml ελαιόλαδο, 1 δόση σάλτσα ντομάτας , 1 φρέσκια πιπερίτσα πεπεροντσίνο, ψιλοκομμένη (ή άλλη φρέσκια καυτερή πιπερίτσα. Εναλλακτικά, βάζουμε καυτερό μπούκοβο), 1 ξερό λευκό κρεμμύδι, σε λεπτές φέτες, 20 φιλέτα μαρινάτου γαύρου (σε βαζάκι ή δισκάκι μέσα σε λάδι - στα σούπερ μάρκετ), 1-2 κουτ. σούπας ψιλοκομμένος μαϊντανός, 1 κουτ. σούπας φρέσκο θυμάρι, ψιλοκομμένο (ή 1 κ.γ. ξερό), φρεσκοτριμμένο πιπέρι
Για την πίτσα με γαύρο μαρινάτο, κρεμμύδι και θυμάρι, σε ένα μικρό μπολ ανακατεύουμε τη μαγιά με τη ζάχαρη και το χλιαρό νερό.Αφήνουμε το μείγμα σε ζεστό μέρος για 10 λεπτά, μέχρι να ενεργοποιηθεί η μαγιά (θα αφρίσει λίγο η επιφάνεια του μείγματος).Ρίχνουμε στον κάδο του μίξερ ή σε βαθύ μπολ το αλεύρι, το αλάτι, το λάδι και το μείγμα της μαγιάς και ζυμώνουμε με τον γάντζο ή με τα χέρια για περίπου 5 λεπτά, μέχρι να σχηματιστεί μια λεία και ελαστική ζύμη. Αν η ζύμη είναι πιο σφιχτή, ρίχνουμε 1-2 κουτ. σούπας χλιαρό νερό. Αν όμως είναι πιο υδαρής, προσθέτουμε 1-2 κουτ. σούπας αλεύρι και συνεχίζουμε το ζύμωμα.Πλάθουμε τη ζύμη σε μπάλα, τη λαδώνουμε και την αφήνουμε σκεπασμένη σε ζεστό μέρος για περίπου 20-30 λεπτά, μέχρι να διπλασιαστεί σε όγκο. Την ξεσκεπάζουμε, την ξαναζυμώνουμε ελαφρώς και την αφήνουμε σκεπασμένη σε ζεστό μέρος για άλλα 20 λεπτά, να ξαναφουσκώσει.Λαδώνουμε ελαφρώς ένα ταψί (ρηχό, ειδικό για πίτσα, ή τη λαμαρίνα του φούρνου) και απλώνουμε πάνω του τη ζύμη.Καλύπτουμε τη ζύμη με σάλτσα ντομάτας.Σκορπίζουμε το πεπεροντσίνο και τις ροδέλες κρεμμυδιού και βάζουμε από πάνω τα φιλέτα γαύρου.Ψήνουμε την πίτσα για 15-20 λεπτά, στη χαμηλότερη θέση του φούρνου, μέχρι να ροδίσει η επιφάνεια, αλλά να ψηθεί η ζύμη και από κάτω.Πασπαλίζουμε με τον μαϊντανό, το θυμάρι και φρεσκοτριμμένο πιπέρι και σερβίρουμε αμέσως.Σε φαρδιά και ρηχή κατσαρόλα ζεσταίνουμε 2-3 κουτ. σούπας ελαιόλαδο σε δυνατή φωτιά και σοτάρουμε 2 πολύ ψιλοκομμένες σκελίδες σκόρδου για 15 δευτερόλεπτα.Ρίχνουμε αμέσως 3-4 ντομάτες ώριμες, ξεφλουδισμένες, χωρίς σπόρια και ψιλοκομμένες, και μαγειρεύουμε για περίπου 15 λεπτά, μέχρι να σωθούν τα πολλά υγρά.Προσθέτουμε ψιλοκομμένα φύλλα από φρέσκο βασιλικό ή δυόσμο, ή ρίγανη, ρίχνουμε αλάτι και πιπέρι, ανακατεύουμε και αποσύρουμε από τη φωτιά.
Αλεύρι (ζύμες),Γαύρος,Κρεμμύδι